अभी तक संभागवार हुई सभाएं, 22 को अमित शाह श्रीगंगानगर से जिलेवार सभाओं की करेंगे शुरुआत
प्रदेश में चुनावी साल के चलते बीजेपी ने अपनी पूरी ताकत यहां झोंक दी हैं। यहीं वज़ह है कि पिछले 20 दिनों में पीएम मोदी सहित राजस्थान में 4 बड़े केन्द्रीय नेताओं के दौरे हो चुके हैं। वहीं अब 22 जुलाई को केन्द्रीय गृहमंत्री अमित शाह श्रीगंगानगर आ रहे हैं।
राजस्थान में चुनावी साल के चलते बीजेपी ने अपनी पूरी ताकत यहां झोंक दी हैं। यही वजह है कि पिछले 20 दिनों में पीएम मोदी सहित राजस्थान में 4 बड़े केन्द्रीय नेताओं के दौरे हो चुके हैं। वहीं, अब 22 जुलाई को केन्द्रीय गृहमंत्री अमित शाह श्रीगंगानगर आ रहे हैं। यहां शाह किसान महासम्मेलन को संबोधित करेंगे। इसके साथ ही उनका श्रीगंगानगर व हनुमानगढ़ जिले के पदाधिकारियों व कार्यकर्ताओं की बैठक का कार्यक्रम भी प्रस्तावित हैं।
इससे पहले 8 जुलाई को पीएम मोदी ने बीकानेर में जनसभा को संबोधित किया था। इसके अलावा बीजेपी के राष्ट्रीय अध्यक्ष जेपी नड्डा के तो दो दौरे राजस्थान में हो चुके हैं। नड्डा 29 जून को भरतपुर व 16 जुलाई को जयपुर आए थे। यहां उन्होंने जनसभाओं को संबोधित किया था।
इसके साथ ही रक्षा मंत्री राजनाथ सिंह 28 जून को जोधपुर आए थे। यहां उन्होंने केन्द्र में मोदी सरकार के 9 साल पूरे होने के उपलक्ष्य में आयोजित लोकसभा सम्मेलन को संबोधित किया था। यह सम्मेलन जोधपुर जिले के बालेसर में आयोजित किया गया था। वहीं, अमित शाह का इससे पहले 30 जून को अमित शाह उदयपुर आए थे।
अभी तक संभागवार, अब जिलों में सभा की शुरुआत
इस साल अभी तक पीएम मोदी सहित जितने भी केन्द्रीय नेताओं के दौरे राजस्थान में हुए। उन्होंने संभाग मुख्यालय पर जनसभाओं और सम्मेलनों को संबोधित किया। इसकी शुरुआत पीएम मोदी ने 31 मई को अजमेर संभाग से की थी। अजमेर से पीएम मोदी ने केन्द्र सरकार के 9 साल पूरे होने के उपलक्ष्य में महा जनसम्पर्क अभियान का आगाज किया था।
इसके साथ ही बीकानेर में पीएम मोदी, जोधपुर में रक्षा मंत्री राजनाथ सिंह, उदयपुर में अमित शाह व भरतपुर औऱ जयपुर में जेपी नड्डा की सभाएं हुई। यह सभी राजस्थान के संभाग मुख्यालय हैं। इस तरह से बीजेपी अभी तक प्रदेश के 7 संभागों में से 6 को कवर कर चुकी हैं। केवल कोटा संभाग में किसी केन्द्रीय नेता की सभा नहीं हुई हैं।
अब 22 जुलाई को अमित शाह किसान महासम्मेलन से जिलों में भी सभाओं की शुरुआत करने जा रहे हैं। सूत्रों के अनुसार इसके बाद पीएम मोदी से लेकर अन्य केन्द्रीय नेताओं की जिलों में सभाएं कराई जाएगी। जिससे जिलों के मुद्दों को फोकस किया जा सके। वहीं जब बड़े नेता सीधे आमजन के लोकल इश्यू को एड्रेस करेंगे तो उनका सीधा जुड़ाव जनता से होगा।
श्रीगंगानगर में कांग्रेस के अलावा आप भी चुनौती
श्रीगंगानर जिला किसान बाहुल्य क्षेत्र मान जाता हैं। 4 कृषि कानूनों का विरोध भी इस जिले में सबसे ज्यादा हुआ था। यहां नहरी व सिंचाई के पानी का मुद्दा हमेशा से राजनीतिक मुद्दा रहा हैं। ऐसे बीजेपी यहां के किसानों को अपने पक्ष में करना चाहती हैं। क्योंकि अगर श्रीगंगानगर का किसान उसके साथ आता है तो उसके लिए प्रदेश के अन्य किसानों को साधना भी आसान होगा।
वहीं श्रीगंगानगर सीमावर्ती जिला होने के साथ-साथ पंजाब व हरियाणा से सटा हुआ जिला भी हैं। पंजाब में आम आदमी पार्टी की सरकार है। वहीं अगर प्रदेश में किसी जिले में सबसे ज्यादा प्रभाव आम आदमी पार्टी का हैं, तो वह श्रीगंगानगर व हनुमानगढ़ जिले में ही हैं। यहां पिछले महीने आप के संयोजक व दिल्ली के मुख्यमंत्री अरविंद केजरीवाल भी सभा को संबोधित कर चुके हैं। सभा में केजरीवाल ने किसानों के मुद्दों को प्राथमिकता से उठाया था। वहीं सभा में उनके साथ पंजाब के मुख्यमंत्री भगवतमान भी मौजूद रहे थे।
श्रीगंगानगर व बीकानेर संभाग की सीटों का गणित
बीकानेर संभाग में कुल 24 सीटें हैं। जिसमें से बीजेपी ने पिछले विधानसभा चुनावों मे 10 सीटें जीती थी। वहीं कांग्रेस ने 11 सीटों पर कब्ज़ा जमाया था। बाकि 3 सीटों में से 2 पर सीपीआईएम व 1 सीट पर निर्दलीय उम्मीदवार ने जीत दर्ज की थी। वहीं श्रीगंगानगर जिले में सीटों का गणित देखें तो यहां 6 विधानसभा सीटें हैं। जिसमें से 3 बीजेपी, 2 कांग्रेस व 1 सीट पर निर्दलीय ने जीत दर्ज की थी।